Nagu kõik Eesti teatrid, maadles ka "Estonia" kroonilise rahapuudusega. Kui võrrelda Eesti kutseliste teatrite riiklike toetuste summasid neil aastail, siis raha hulk kasvas iga aastaga ja suuremas mahus just maailma majanduse kriisiaastail 1929-1933, aga kroonilisi võlgu, mis tulid hooajast hooaega, see ei likvideerinud. Jutt on ainult  osalisest riigi toetusest, teatrid kuulusid seltsidele ja pidid ise oma majandusasjad korras hoidma. Riigi toetust sai teatritest kõige rohkem "Estonia", mis moodustas umbes pool kogu toetussummast, järgmine oli "Vanemuine" - sai umbes veerandi jagu; ning siis tulid väiksemad teatrid: Eesti Draamateater (sai riigilt raha alates aastast 1924), Töölisteater (alates 1925) "Endla" (alates 1928), "Ugala" (alates 1920), Võru "Kannel" (alates 1926), Kuressaare teater (alates 1924), Valga teater (alates 1935).